同子瞻次過遠重字韵
作者：蘇轍
朝代：宋

paragraphs: 孟子自誇心不動，未試永嘉鐵輪重。
弟兄六十老病餘，萬里同遭海隅送。
長披羊裘類嚴子，罷食豬肝同閔仲。
大男留處事田畝，幼子隨行躬釜甕。
低眉語笑接鄰父，彈指吁嗟到蠻洞。
茅茨一日敢忘葺，桑柘十年須勉種。
來時邂逅得相携，歸去逡巡應復從。
莫驚憂患爾來同，久知出處平生共。
雖令子孫治家學，休炫文章供世用。
潁川築室久未成，夜來忽作西湖夢。